Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 206/02)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

1. Medlemsstatens ansvarlige myndighed Navn: Ministère de l'agriculture, de l'alimentation, de la pêche et des affaires rurales

Direction des politiques économique et internationale

Bureau des signes de qualité et de l'agriculture biologique

Adresse: 3, rue Barbet-de-Jouy - F-75349 Paris 07 SP

Tlf. (33-1) 49 55 58 59

Fax (33-1) 49 55 57 85

2. Ansøgende sammenslutning 2.1. Navn: Alsace Qualité - Groupe Choucroutiers

2.2. Adresse: Espace européen de l'entreprise

2, rue de Rome

F-67309 Schiltigheim Cedex

Tlf. (33-3) 88 19 16 78

Fax (33-3) 88 18 90 42

2.3. Sammensætning: Producent/forarbejdningsvirksomhed (x) andet ( )

3. Produktets art: Kapitel 20 - Varer af grøntsager

4. Varespecifikation (sammenfatning af betingelserne i artikel 4, stk. 2)

4.1. Navn: Choucroute d'Alsace

4.2. Beskrivelse: Alsace surkål præsenteres som fine strimler, der er fremkommet efter snitning af hvidkål, der er dyrket på landbrugsjord i Alsace, efter saltning og gæring. Surkålens farve er hvid, og den har den syrlige smag, som er typisk for mælkesyregæring.

Alsace surkål sælges enten rå pakket i poser eller spande eller kogt pakket i poser, plasticspande, blikdåser eller glaskrukker.

4.3. Geografisk område: Alsace surkål fremstilles udelukkende af kål, der er dyrket i Alsace og forarbejdet i anlæg i regionen, der omfatter departementerne Bas-Rhin og Haut-Rhin. Denne afgrænsning svarer til den traditionelle produktion af Alsace surkål.

4.4. Bevis for oprindelse: Dokumentationen for gæring af snittet kål går tilbage til 1400-tallet i Alsace (jf. den historiske undersøgelse af Alsace surkål, som Roland Oberle har foretaget). Det er imidlertid meget sandsynligt, at denne kålkonserveringsmetode er meget ældre.

Ordet "choucroute" opstod sidst i 1600-tallet, efter at Alsace var kommet under Frankrig. Ordet "choucroute" er en fonetisk forfranskning af ordet "SURKRUT", som på alsacisk betyder "sur kål".

Surkålsforbruget, der længe var begrænset til de tysksprogede regioner i Frankrig, blev udbredt til hele landet, da mange alsacere udvandrede til Frankrig, efter at Alsace i 1870 kom under Tyskland.

I forbrugernes bevidsthed er surkål et alsacisk produkt, og derfor er der indført et sporingssystem, der ud fra nummeret på et parti surkål i afsætningsleddet gør det muligt at finde frem til de producenter, der har dyrket denne kål.

4.5. Fremstillingsmetode: Alsace surkål fremstilles af kål, der er plantet på marker med særligt hensigtsmæssige fysiske og kemiske forhold. Gødskningen afhænger af kålens behov og af mineralindholdet i jorden, som bliver analyseret. Plantebeskyttelsen finder kun sted efter måling, og der benyttes kun de produkter, der findes på en positivliste. Kålene høstes, når de er modne, hvilket defineres som en gennemsnitsvægt på 3 kg (undtagen når de klimatiske forhold ikke tillader dette), efter en bedømmelse af farve og fasthed, og når der er mindst tre lysegrønne blade på kålens overflade, efter at de yderste blade er fjernet.

Stokken fjernes fra kålhovedet, der renses, således at den hvide surkål ikke kommer til at indeholde stykker af stokken eller grønne blade. Kålen snittes derefter i tynde strimler. Strimlerne saltes og hældes over i et iltfrit kar for at fremme en mælkesyregæring. Omhældningen fra gærkarret finder sted, når mælkesyreindholdet er over 1 %. Surkålen kan derefter sælges rå eller kogt. Kogningen sker efter afsyring (mælkesyreindholdet bør være mellem 0,4 og 1 %), hvilket sker efter den enkelte producents egen recept og alene med anvendelse af godkendte ingredienser.

4.6. Tilknytning 4.6.1. Produktets særlige kendetegn

Surkåls smagskarakteristika er primært et resultat af den meget modne kål og den naturlige gæring. Kålens modenhed skyldes både, at jordbunden er dybgrundet og rig, og at der er store temperaturforskelle mellem dag og nat. Surkålsfremstillingen i Alsace foregår udelukkende i håndværksvirksomheder, som er familieforetagender, hvor knowhow er videregivet fra generation til generation.

4.6.2. Produktets omdømme

Man har beviser på eksistensen lige siden middelalderen af en form for surkål, der var meget krydret med enebær, hyldebær, dild, salvie, sar og fennikel. Der findes en hel litteratur og billedbeskrivelse omkring "kålsnitteren" ("Sürkrüt schneider"), der om efteråret går fra gård til gård, og som ved hjælp af en særlig rasper snitter kålen, som anbringes i store Betchdorf-stentøjskrukker skiftevis med salt og andre ingredienser. Først efter revolutionen, da alsaciske politikere og militærfolk rejste til Paris, begyndte surkålen at få en større udbredelse og mistede derved sin rent provinsielle karakter. Under det andet kejserdømme opstod der i udkanten af Strasbourg små virksomheder, som fremstillede surkål, der blev afsat i Paris. Surkålen blev præsenteret på verdensudstillingen i Paris i 1867.

I dag afholdes der på søndage i efteråret mangfoldige surkålsfester i mange alsaciske landsbyer. Af hensyn til turismen er der oprettet en surkålsrute, hvor turisterne kan stifte bekendtskab med alle aspekter af denne produktion og med kåldyrkningen lige fra forarbejdningen og til det slutproduktet, der kan nydes på de mange restauranter, der er tilsluttet surkålsruten. Som alle andre produkter, der har en oprindelse i traditionen i et lokalt område, har surkålen sit eget lavsbroderskab, der forsvarer de traditionelle værdier og recepter.

4.7. Kontrolinstans Navn: Certiqual

Adresse: Espace européen de l'entreprise

2, rue de Rome

F-67309 Schiltigheim Cedex

Tlf. (33-3) 88 16 16 79

Fax (33-3) 88 18 90 42

4.8. Mærkning: På hver pakning findes betegnelsen "choucroute d'Alsace crue ou cuite" (rå eller kogt surkål fra Alsace) samt følgende oplysninger:

- For rå surkål

- kål dyrket på alsacisk jord med anvendelse af afprøvede, kontrollerede metoder

- forarbejdet i Alsace ved anvendelse af traditionel teknik

- registreret lige fra marken til forbrugeren.

- For kogt surkål

- kål dyrket på alsacisk jord med anvendelse af afprøvede, kontrollerede metoder

- forarbejdet i Alsace ved anvendelse af traditionel teknik

- registreret lige fra marken til forbrugeren.

Valgmuligheder: surkål tilberedt med svinefedt, gåsefedt, alsacisk hvidvin, osv. (alt efter de tilsatte ingredienser).

4.9. Nationale krav: -

EF-nr.: FR/00075/1998.10.26

Dato for modtagelsen af den fuldstændige ansøgning: 19. december 2002.